**Резултати от дейността на Инспектората на МЗХГ през 2019 г.**

Инспекторатът на Министерство на земеделието, храните и горите е на пряко подчинение на министъра и осигурява изпълнението на контролните му функции върху дейността на структурните звена (дирекции) в МЗХГ и на второстепенните разпоредители с бюджет към министъра, в т. ч. към 31.12.2019 г. - 28 областни дирекции „Земеделие” и 11 изпълнителни агенции, служби, центрове и почивни бази.

Основните функции на Инспектората са регламентирани в чл. 46 от Закона за администрацията, чл. 16 от Устройствения правилник на МЗХГ (отменен с ПМС № 260 от 14.10.2019 г., обн., ДВ, бр. 82 от 18.10.2019 г.) и чл. 14 от Устройствения правилник на МЗХГ (приет с ПМС № 260 от 14.10.2019 г., обн., ДВ, бр. 82 от 18.10.2019 г.) и Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

**Годишни цели на Инспектората**

Дейността на Инспектората на МЗХГ през 2019 г. беше насочена към постигане на следните годишни цели:

 - Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в МЗХГ и във второстепенните разпоредители с бюджет;

 - Предотвратяване на корупционни прояви и ограничаване на корупционния риск в дейността на администрацията на МЗХГ и на второстепенните разпоредители с бюджет;

 - Повишаване на професионалните знания и умения на служителите от Инспектората.

За постигането на посочените в плана цели, от Инспектората са извършени планови тематични проверки на подконтролни структури и извънпланови проверки по заповеди на министъра, вкл. във връзка с постъпили сигнали и жалби, по искане заместник-министри и на Прокуратурата.

 **Изпълнение на Годишен план за дейността на Инспектората на МЗХГ за периода 01 януари - 31 декември 2019 г.**

Годишният план за дейността на Инспектората през 2019 г. (с рег. №РД08-21/17.12.2018 г.) е изготвен в съответствие с разпоредбата на чл. 46, ал. 7 от Закона за администрацията и Глава трета, Раздел ІІІ „Планиране на дейността на инспекторатите“ от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

За 2019 г. в Годишния план за дейността на Инспектората са планирани общо 10 бр. тематични проверки, разпределени по дейности и срокове за изпълнение, съгласно Приложение № 1 „Оперативен план за дейността на Инспектората за периода 1 януари 2019 г. – 31 декември 2019 г.“ Всички проверки, включени в Годишния план за дейността на Инспектората на МЗХГ за периода 01 януари **-** 31 декември 2019 г. са изпълнени.

* По дейност: Мониторинг на изпълнение на предложенията, дадени в доклад на Инспектората от извършена през 2018 г. проверка.

 В Оперативния план за дейността на Инспектората за 2019 г. е планирана и извършена една проверка във връзка с осъществяване на контрол на изпълнение на предложенията, дадени в доклад на Инспектората от извършена през 2018 г. проверка. За резултатите от мониторинга на изпълнението е изготвен доклад, който е одобрен от министъра на земеделието, храните и горите.

* По дейност: Предоставяне на административни услуги

 По дейност „Предоставяне на административни услуги“ в Оперативния план за дейността на Инспектората за 2019 г. са планирани 8 бр. проверки:

**1.** Проверка относно спазване изискванията на Наредбата за административното обслужване (НАО) при предоставяне на административни услуги в 4 бр. областни дирекции „Земеделие“;

**2.** Проверка относно спазване изискванията на Наредбата за административното обслужване при предоставяне на административни услуги в 4 офиса на Национална служба за съвети в земеделието (НССЗ).

Планираните проверки са извършени и са изготвени доклади, в които е отразена степента на изпълнение на разпоредбите на НАО. При проверките в ОДЗ са проверени и общинските служби по земеделие към съответните областни дирекции. Предвид направените констатации и изводи, от Инспектората са дадени препоръки за изпълнение от страна на началниците на съответните общински служби под ръководството и контрола на директорите на проверените ОДЗ. След всяка проверка в офиси на НССЗ писмено е уведомен изпълнителният директор на Службата за изпълнение на дадените препоръки. С препоръките се цели отстраняване на констатирани пропуски и несъответствия по прилагане изискванията, разписани в НАО в проверените административни структури.

* По дейност: Предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет.

 По дейност „Предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет“ в Оперативния план за дейността на Инспектората за 2019 г. бе планирано:

**1.** Проверка на неподадените в срок декларации по чл. 35, ал. 1, т. 2 от Закона за противодействие на корупцията и за отнемане на незаконно придобитото имущество (ЗПКОНПИ) от задължените лица по § 2, ал. 1, т. 1-4 от Допълнителните разпоредби (ДП) на ЗПКОНПИ.

Проверката е извършена и е изготвен доклад. Във връзка с установеното при проверката нарушение на трудовата дисциплина от страна на служител в МЗХГ, е дадена препоръка министърът на земеделието, храните и горите да прецени необходимостта от търсене на дисциплинарна отговорност на служителя. Със заповед на министъра на служителя е наложено дисциплинарно наказание „забележка“.

**2.** Изпълнение на задължения, свързани с Националната стратегия за превенция и противодействие на корупцията в Република България 2015-2020 г. – изготвяне на Секторен антикорупционен план в системата на земеделието за 2019 г. и отчитане изпълнението на планираните антикорупционни мерки за 2018 г.

Инспекторатът участва активно при събиране и обобщаване на информация от всички структури в системата на МЗХГ относно изпълнението на мерките от Антикорупционния план в системата на МЗХГ за 2018 г. В съответствие с чл. 6, ал. 5 от Насоките за съставянето на антикорупционни планове, тяхното съдържание и одобряването им (Насоките) е изготвен Отчет за изпълнението на мерките от Антикорупционния план в системата на МЗХГ за 2018 г., който след одобрение от министъра е публикуван на официалната интернет страница на МЗХГ.

Инспекторатът участва активно и в организацията по събиране, обсъждане, уточняване и обобщаване на мерки, предложени от ръководителите на всички структури в системата на МЗХГ, които да бъдат включени в Антикорупционния план за 2019 г. В изпълнение на т. 5.7. от Плана за изпълнение на мерките по Национална стратегия за превенция и противодействие на корупцията в Република България 2015 – 2020 г. и в съответствие с Насоките е изготвен и утвърден Антикорупционен план в системата на Министерство на земеделието, храните и горите за 2019 г., който е публикуван на официалната интернет страница на Министерството.

През м. април с писмо до всички административни структури в системата на МЗХГ, Инспекторатът е напомнил за необходимостта от преглед на планираните мерки и степента на изпълнението им към края на първото тримесечие на годината и предстоящото изготвяне на шестмесечен отчет за изпълнението на Плана. В тази връзка, на ръководителите на административните звена е указано да насочат вниманието си и вниманието на служителите в подчинените им структури към изпълнението на мерките по същество и в срок, с цел да се предотврати формалното отчитане и невъзможност да се посочи конкретна информация и данни за предприетите действия при изготвянето на отчета.

Предвид разпоредбата на чл. 6, ал. 5 от Насоките за съставянето на антикорупционни планове, тяхното съдържание и одобряването им, от Инспектората бяха предприети действия за събиране и обобщаване на информация от всички структури в системата на МЗХГ относно изпълнението на мерките от Антикорупционния план в системата на МЗХГ за 2019 г. през първото шестмесечие на годината. След одобряване от министъра, Шестмесечният отчет за изпълнението на мерките от Плана за 2019 г. е публикуван на официалната страница на МЗХГ.

* По дейност Административни дейности

По тази дейност в Оперативния план за дейността на Инспектората за 2019 г. беше планирано изготвяне на доклад до министъра на земеделието, храните и горите за отчитане на дейностите на Инспектората на МЗХГ за 2018 г., съгласно разпоредбата на чл.46, ал. 8 от Закона за администрацията. Планираната дейност е изпълнена.

* По дейност: Координация и взаимодействие с Главния инспекторат към МС

По дейност „Координация и взаимодействие с Главния инспекторат към МС“ в Оперативния план за дейността на Инспектората за 2019 г. беше планирано изготвяне на доклад за отчитане на дейността на Инспектората на МЗХГ за 2018 г., съгласно чл. 46, ал. 9 от Закона за администрацията. Планираната дейност е изпълнена. В съответствие с разпоредбата на чл. 21 от Наредба за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи, до Главния инспекторат са изпратени копие на Годишен доклад за дейността на Инспектората през 2018 г. и Справка за дейността на Инспектората на МЗХГ за 2018 г.

Освен планирания отчет за дейността на Инспектората, в периода от 16.10.2019 г. до 18.10.2019 г. вкл. служители от Инспектората присъстваха на редовната Годишна среща на инспекторатите по чл. 46 от Закона за администрацията. В срещата участваха и представители на Главния инспекторат и от други инспекторати по чл. 46 от ЗА.

На срещата бяха обсъдени темите:

- Планиране – стратегически и годишен план на дейността. Отчитане на дейността, Отчетна форма;

- Проверка на декларациите за несъвместимост. Докладване на резултатите от проверките;

- Съставяне на АУАН и издаване на НП по АПК;

- Работа по сигнали по ЗПКОНПИ и АПК;

- Конкурси за заемане на ръководна длъжност в администрацията. Промени в ЗДСл в сила от 1 октомври 2019 г.;

 - Разглеждане на конкретни казуси от дейността на инспекторатите. Взаимодействие между инспекторатите по Закона за администрацията.

Следва да се отбележи също, че заложената в Годишния план за дейността на Инспектората на МЗХГ за 2019 г. цел „Повишаване на професионалните знания и умения на служителите от Инспектората“ е изпълнена. През 2019 г. десет служители са преминали 22 бр. обучения по 9 теми.

**Извънпланови проверки**

Основната дейност на Инспектората е насочена към постигането на заложената в Годишния план за дейността на Инспектората на МЗХГ за 2019 г. цел „Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в МЗХГ и във второстепенните разпоредители с бюджет“. Постигането на тази цел е реализирано чрез извършване на проверки, като през 2019 г. от Инспектората са извършени 24 бр. извънпланови проверки по заповед на министъра на земеделието, храните и горите. За резултатите от проверките са изготвени доклади, които са одобрени от министъра. В докладите са дадени препоръки за отстраняване на констатирани пропуски и нарушения. С резултатите от проверките са запознати ръководителите на проверяваните структури, като е изискано да предприемат необходимите действия за изпълнение на дадените в докладите препоръки и да уведомят Инспектората за изпълнението. В случаи на закъснения от страна на ръководителите на съответните структури за уведомяване на Инспектората, на същите са изпращани напомнителни писма и е изисквано да предоставят нужната информация.

През 2019 г. в Инспектората са постъпили общо 92 броя сигнали, от които 56 бр. сигнали регистрирани в Деловодната система на МЗХГ, 25 бр. постъпили по електронна поща до Инспектората и до министъра на земеделието, храните и горите, 7 бр. подадени на електронната страница на Националния съвет по антикорупционни политики към МС, 4 бр. подадени по телефон за сигнали в МЗХГ. Всички постъпили сигнали са анализирани и са предприети необходимите действия, съгласно разпоредбите на АПК. След анализ и преценка, 71 бр. сигнали са препратени на компетентните органи на основание чл. 112 от АПК, 3 бр. сигнали са приключени по реда на чл. 124, ал. 1 (*Сигнали, подадени повторно по въпрос, по който има решение, не се разглеждат, освен ако са във връзка с изпълнение на решението или се основават на нови факти и обстоятелства*), на 8 бр. сигнали е изготвен отговор от Инспектората, 3 бр. сигнали са предадени за архив, поради недостатъчност на факти и информация които да бъдат проверени. По 7бр. сигнали със заповеди на министъра са разпоредени и извършени проверки, които са приключили с доклади.

 В докладите на Инспектората, изготвени в резултат на извършени проверки са направени над 180 бр. препоръки за отстраняване на констатираните пропуски и нарушения в проверените административни структури и други последващи действия, в т. ч.:

 - за търсене на дисциплинарна отговорност от общо 40 бр. служители на МЗХГ и от ВРБ, в т. ч. 5 бр. служители от МЗХГ и 35 бр. от служители от ВРБ, като са наложени 18 бр. дисциплинарни наказания;

- над 20 бр. препоръки за изменения на нормативни актове - закони, наредби, правилник, процедури (в т. ч. изготвяне на 2 бр. проекти на наредби, 1 бр. устройствен правилник на ВРБ); за изменения на вътрешни правила, на заповеди за изготвяне на методика, на стандартна оперативна процедура; за утвърждаване на нови длъжностни характеристики;

- 4 бр. препоръки за извършване на допълнителни проверки от компетентни структурни звена в системата на МЗХГ на подчинените им структури и на дейности за които са били констатирани нарушения;

- общо 4 бр. доклади на Инспектората от извършени извънпланови проверки са предоставени на органите на Прокуратурата.